70 hiljada mostova u SAD sa strukturalnim nedostacima
U izvještaju Uprave federalnih auto-puteva kaže se da je 70 hiljada od blizu 600 hiljada mostova u SAD kategorizirano sa strukturalnim
Ekipe hitne pomoći u Minneapolisu u američkoj saveznoj državi Minnesota i danas nastavljaju potragu za žrtvama smrtonosnog obrušavanja mosta preko rijeke Mississippi. Most se srušio u srijedu poslijepodne i do sada je potvrdjena smrt pet osoba, dok se podaci o nestalim kreću izmedju 8 i 30. Iz bolnica su potvrdili da je najmanje 79 ljudi koji su povrijedjeni zatražilo lječničku intervenciju. Predsjednik Bush i njegova supruga Laura će danas posjetiti mjesto nesreće, tokom ranije planirane posjete Minneapolisu, a predsjednik Bush će sutra ponovo sam obići mjesto urušenog mosta. Iz Federalnog ministarstva za transport su odobrili pet miliona dolara za čišćenje ruševina i obnovu mosta. Most je sagradjen 1967. godine i detaljno je pregledan 2005 i 2006. godine pri čemu nisu utvrdjeni defekti, ali u izvještaju iz 2005. godine federalna vlada je konstatirala da most ima strukturalne nedostatke i ukazala da bi ga možda trebalo zamjeniti novim. Četiri godine ranije Ministarstvo saobraćaja države Minnesote je zaključilo da mostu ne prijeti urušavanje, ali je sugeriralo česte inspekcije. Rušenje mosta u Minneapolisu skrenulo je pažnju američke javnosti na sigurnost mostova u cijeloj zemlji. U izvještaju kojeg je prošle godine izdala Uprava federalnih auto-puteva kaže se da je 70 hiljada od blizu 600 hiljada mostova u Sjedinjenim Državama kategorizirano sa strukturalnim nedostacima. To znači da most ne može podnijeti veći broj vozila i da su na njemu potrebne veće popravke, ili čak zamjena. Američko udruženje inženjera kaže da će trebati 200 milijardi dolara tokom narednih 20 godina da bi se unaprijedili svi mostovi.